ആര്ത്തവ അവബോധം ആണ്കുട്ടികള്ക്കും പെണ്കുട്ടികള്ക്കും പ്രധാനം: മന്ത്രി വീണാ ജോര്ജ് തിരുവനന്തപുരം പഠനകാലത്ത് ആണ്കുട്ടികള്ക്കും പെണ്കുട്ടികള്ക്കും ആര്ത്തവ അവബോധം പ്രധാനമാണെന്ന് ആരോഗ്യ മന്ത്രി വീണാ ജോര്ജ്. വനിതാ വികസന കോര്പറേഷന്റെ ആര്ത്തവ ശുചിത്വ പരിപാലന പദ്ധതി ഉദ്ഘാടനം ചെയ്യുകയായിരുന്നു മന്ത്രി. ആര്ത്തവം സ്വാഭാവികവും ജൈവികവുമായ ഒരു പ്രക്രിയയാണെന്ന ബോധം ആണ്കുട്ടികളില് വളരുന്നതിനും അതുവഴി സഹവിദ്യാര്ഥിനികളോടുള്ള സമീപനം പുരോഗമനപരമായി രൂപംകൊള്ളുന്നതിനും പദ്ധതി സഹായിക്കുമെന്ന് മന്ത്രി പറഞ്ഞു.കൗമാരക്കാരായ പെണ്കുട്ടികളുടെ ആരോഗ്യസംരക്ഷണം ഉറപ്പാക്കുക എന്നതാണ് പ്രധാനം. സാമൂഹ്യമായും സാമ്ബത്തികമായും പിന്നോക്കം നില്ക്കുന്ന കുടുംബങ്ങളിലെ വിദ്യാര്ഥിനികളുടെ പഠനവേളയിലെ ആര്ത്തവകാലം സര്ക്കാരിന്റെ സംരക്ഷണയില് ആരോഗ്യകരവും ശുചിത്വമുള്ളതുമാക്കി മാറ്റി അവരെ ആരോഗ്യവതികളാക്കും. കൗമാരക്കാരായ പെണ്കുട്ടികള്ക്ക് സൗജന്യമായി ഗുണനിലവാരമുള്ള സുരക്ഷിതമായ പാഡുകളും അനുബന്ധ ഉപകരണങ്ങളും വിദ്യാലയങ്ങളില് ലഭ്യമാക്കി മികച്ച ശുചിത്വ പ്രവണതകള് പ്രോത്സാഹിപ്പിക്കും. പദ്ധതി പൂര്ണമായും നടപ്പാക്കുന്ന ഇന്ത്യയിലെ ആദ്യ സംസ്ഥാനമായിരിക്കും കേരളം. പരിസ്ഥിതിക്ക് ദോഷകരമല്ലാത്ത രീതിയില് ആര്ത്തവ മാലിന്യം നശിപ്പിക്കാനുള്ള സംവിധാനങ്ങള് ഉറപ്പാക്കും. മുതിര്ന്ന ടീച്ചര്മാരുടെ, സ്കൂള് കൗണ്സലര്മാരുടെ സേവനം പ്രയോജനപ്പെടുത്തി പെണ്കുട്ടികളുടെ കൗമാരസംബന്ധമായ ആരോഗ്യപ്രശ്നങ്ങള് ചര്ച്ച ചെയ്യുന്നതിനും സംശയനിവാരണത്തിനും സാഹചര്യം ഒരുക്കുന്നുണ്ടെന്നും മന്ത്രി പറഞ്ഞു.എംഎച്ച്എം തീം പ്രകാശനം പൊതുവിദ്യാഭ്യാസ മന്ത്രി വി ശിവന്കുട്ടി നിര്വഹിച്ചു. ആര്ത്തവ അവബോധം പെണ്കുട്ടികള്ക്കും ആണ്കുട്ടികള്ക്കും ഒരുപോലെ ഉണ്ടായാല് മാത്രമേ ലിംഗനീതി ഉറപ്പാകൂവെന്ന് മന്ത്രി ശിവന്കുട്ടി പറഞ്ഞു.ചെയര്പേഴ്സണ് കെ എസ് സലീഖ അധ്യക്ഷയായി. വനിതാ വികസന കോര്പറേഷന് മാനേജിങ് ഡയറക്ടര് വി സി ബിന്ദു, എച്ച്എല്എല് ലൈഫ് കെയര് ലിമിറ്റഡ് ചെയര്മാന് കെ ബെജി ജോര്ജ്, വനിതാ വികസന കോര്പറേഷന് പ്രോജക്ട്സ് മാനേജര് എസ് ആശ എന്നിവര് പങ്കെടുത്തു.